google/wiki40b huggingface dataset:
Εκλογική περιφέρεια Σάμου

Η εκλογική περιφέρεια Σάμου είναι μία από τις τρεις εκλογικές περιφέρειες του Βόρειου Αιγαίου. Αντιστοιχεί στον νόμο Σάμου, ο οποίος περιλαμβάνει τα νησιά της Σάμου, της Ικαρίας και των Φούρνων. Μέχρι τις εκλογές του 1981 έδινε δύο έδρες στο ελληνικό κοινοβούλιο, ενώ από τις εκλογές του 1985 και έπειτα δίνει μόνο μία έδρα και αποτελεί σήμερα μία από τις οκτώ μονοεδρικές περιφέρειες της Ελλάδας. Την περίοδο της μεταπολίτευσης την πρώτη θέση καταλάμβαναν με συνεχείς εναλλαγές η ΝΔ και το ΠΑΣΟΚ. Το σκηνικό άλλαξε στις εκλογές του Μαΐου του 2012 στις οποίες κατέλαβε την πρώτη θέση το ΚΚΕ, το οποίο παραδοσιακά συγκέντρωνε υψηλά ποσοστά στην εκλογική περιφέρεια της Σάμου. Η νίκη του ΚΚΕ στην περιφέρεια της Σάμου αποτελεί και τη μοναδική επικράτηση του ΚΚΕ σε εκλογική περιφέρεια της Ελλάδας κατά την περίοδο της μεταπολίτευσης. Μία φορά έχει επικρατήσει στην περιφέρεια της Σάμου, ανεξάρτητος υποψήφιος υποστηριζόμενος από το ΠΑΣΟΚ και τον Συνασπισμό. Αυτό συνέβη στις εκλογές του 1990, όταν τα δύο κόμματα είχαν υποστηρίξει από κοινού ανεξάρτητους υποψηφίους στις μονοεδρικές περιφέρειες της Ελλάδας.
Ιερά Μητρόπολις Πατρών

Σύντομο ιστορικό

Πρώτος επίσκοπος της υπήρξε ο άγιος Ιερομάρτυρας Στρατοκλής, τον οποίο χειροτόνησε λίγο πριν από το μαρτύριο του ο Απόστολος Ανδρέας. Από τότε (ca. 64 μ.Χ) μέχρι το 732 ή 733 ήταν Επισκοπή υπαγόμενη στην Μητρόπολη Κορίνθου. Τη χρονιά εκείνη προήχθη σε Αρχιεπισκοπή με πρώτο Αρχιεπίσκοπο τον Αθανάσιο. Το 806 προήχθη σε Μητρόπολη των Πατρών και παρέμεινε μέχρι το 1180. Από το 1180 έως το 1833 ο Μητροπολίτης είχε τον τίτλο Μητροπολίτης Παλαιών Πατρών και ο λόγος ήταν ότι υπήρχε και Μητρόπολη Νέων Πατρών. Το 1833 με Βασιλικό Διάταγμα έλαβε τον τίτλο Επισκοπή Αχαΐας και αργότερα το 1852 προήχθη σε Αρχιεπισκοπή Πατρών και Ηλείας μέχρι και τις αρχές του 20ου αιώνα, οπότε και έλαβε τον τίτλο "Ιερά Μητρόπολις Πατρών", τον οποίο διατηρεί μέχρι σήμερα.
Μετά τη Μικρασιατική Καταστροφή οι πρόσφυγες που εγκαταστάθηκαν στην Πάτρα μετέφεραν και τα κειμήλιά τους ανάμεσα στα οποία είναι και η εικόνα της Παναγίας Ρόδον το Αμάραντον (Παναγία η Σουλτάνα) που φυλάσσεται στον Ιερό Ναό Αγίας Φωτεινής Πατρών ο οποίος κτίστηκε από τους Μικρασιάτες.

Λοιπά στοιχεία

Το μητροπολιτικό μέγαρο βρίσκεται δίπλα στον Ναό του Αγίου Ανδρέα (επί της οδού Γεννάδιου), ενώ οι υπηρεσίες της Ιεράς Μητροπόλεως μεταφέρθηκαν σε νέες εγκαταστάσεις επί της οδού Βότση 34 από το σημερινό Μητροπολίτη κ. Χρυσόστομο. Ο Μητροπολιτικός ναός της πόλης ονομάζεται Ευαγγελίστρια και βρίσκεται επί της οδού Μαιζώνος και Αγίου Νικολάου. Η Μητρόπολη Πατρών έχει στην πνευματική της δικαιοδοσία την επαρχία Πατρών που αποτελείται από 187 ενορίες και ανάλογους ενοριακούς ναούς, 82 Παρεκκλήσια και 3 Ναούς Κοιμητηρίων. Επίσης ο κλήρος της αποτελείται από 2 ιεροκήρυκες, 245 εφημέριους και 14 Διακόνους.
Οι Μητροπολίτες Πατρών Γαβριήλ Δ΄ και Τιμόθεος Μαρμαρηνός εξελέγησαν Οικουμενικοί Πατριάρχες. Σημερινός Μητροπολίτης της είναι ο Χρυσόστομος Σκλήφας, ο οποίος ανέλαβε την ποιμαντική διακονία της Μητροπόλεως τον Απρίλιο του 2005.
Γκρένσε Γιάκομπσελβ

Σύνορα με τη Ρωσία

Ο ποταμός Γιακομπσέλβα σχηματίζει τα σύνορα με τη Ρωσία, στην ανατολική πλευρά του Γκρένσε Γιάκομπσελβ. Εδώ υπάρχει ένα μικρό φυλάκιο του Γκάρνισον του Σερ-Βαράνγκερ του Νορβηγικού Στρατού, από όπου οι στρατιώτες περιπολούν τα σύνορα. Σε αυτήν την περιοχή, ωστόσο, δεν υπάρχει διέλευση των συνόρων.

Παρεκκλήσι Βασιλιά Όσκαρ Β΄

Στο χωριό υπάρχει ένα πέτρινο παρεκκλήσι χτισμένο το 1869 που λέγεται Παρεκκλήσι του Βασιλιά Όσκαρ Β΄. Η εκκλησία χτίστηκε για να ενισχύσει την εδαφική διεκδίκηση της Νορβηγίας στην περιοχή και πήρε το όνομά της από τον βασιλιά Όσκαρ Β΄ της Σουηδίας και της Νορβηγίας σε επίσκεψη που έκανε το 1873.
Αεροδρόμιο του Ζαραφσάν

Εγκαταστάσεις

Το αεροδρόμιο έχει έναν διάδρομο με μήκος 1.820 μέτρα.
Τριοξείδιο του ξένου

Παραγωγή

Το τριοξείδιο του ξένου παράγεται με υδρόλυση του τετραφθοριούχου ξένου (XeF₄). Από το διάλυμα που προκύπτει κρυσταλλώνονται άχρωμοι κρύσταλλοι XeO₃ με εξάτμιση:
Οι κρύσταλλοι του τριοξειδίου του ξένου είναι σταθεροί για μέρες σε ξηρό αέρα, αλλά γρήγορα αποροφούν υγρασία από υγρό αέρα και σχηματίζουν ένα πυκνό διάλυμα.

Δομή

Η κρυσταλλική δομή είναι ορθορομβική με α = 616,3, β = 811,5 και 523,4 pm και τέσσερα (4) μόρια ανά κρυσταλλική μονάδα.

Χημική συμπεριφορά και εφαρμογές

Το τριοξείδιο του ξένου είναι ένα ισχυρό οξειδωτικό αντιδραστήριο και μπορεί να οξειδώσει τις περισσότερες από τις ουσίες με τις οποίες έρχεται σε επαφή. Ωστόσο είναι (σχετικά) αργό στη δράση και αυτό μειώνει τη χρησιμότητά του.
Όταν διαλύεται στο νερό σχηματίζεται ένα όξινο διάλυμα ξενικού οξέος (H₂XeO₄):
Αυτό το διάλυμα είναι σταθερό σε θερμοκρασία δωματίου και δεν έχει τις εκκρηκτικές ιδιότητες του τριοξειδίου του ξένου. Οξειδώνει ποσοτικά καρβονικά οξέα προς διοξείδιο του άνθρακα (CO₂) και νερό.
Εναλλακτικά, διαλύεται σε βασικά διαλύματα και παράγει ξενικά άλατα. Το ανιόν [HXeO₄]⁻ είναι το δομικό χημικό είδιος στα ξενικά διαλύματα. Αυτά δεν είναι σταθερά κι αρχίζουν να μετατρέπονται σε υπερξενικά ([XeO₆]⁴⁻), ξένο (Xe) και οξυγόνο (O₂):
Στερεά άλατα των δυο οξέων δεν έχουν απομονωθεί. Ωστόσο, το τριοξείδιο του ξένου αντιδρά με φθορίδια όπως το φθοριούχο κάλιο (KF), φθοριούχο ρουβήδιο (RbF) ή φθοριούχο καίσιο (CsF) σχηματίζοντας σταθερές ενώσεις του γενικού τύπου MXeO₃F:

Ασφάλεια

Το τριοξείδιο του ξένου πρέπει να μεταχειρίζεται με μεγάλη προσοχή. Δείγματα έχουν εκραγεί όταν εκτίθενται σε θερμοκρασίες δωματίου. Ξηροί κρύσταλλοι αντιδρούν εκρηκτικά με την κυτταρίνη
Ιωάννης-Κλεμανσώ Φιλιππάκης

Βιογραφία

Γεννήθηκε στο Ηράκλειο, γιος του βενιζελικού αξιωματικού Μιχαήλ Φιλιππάκη. Στον πατέρα του οφείλεται και το δεύτερο όνομά του (Κλεμανσώ) από το όνομα του περίφημου Γάλλου πολιτικού, Ζορζ Κλεμανσό. Ανέπτυξε έντονη αντιστασιακή δράση οργανώνοντας την αντικατοχική δράση στην Κρήτη με τη βοήθεια Βρετανών αξιωματικών. Αποφοίτησε από τη Σχολή Ναυτικών Δοκίμων το 1944 στη Μέση Ανατολή. Υπηρέτησε σε πολλά πολεμικά πλοία, λαμβάνοντας μέρος σε επιχειρήσεις του Δευτέρου Παγκοσμίου Πολέμου. Χρημάτισε ναυτικός διοικητής Κέρκυρας και ναυτικός ακόλουθος της ελληνικής πρεσβείας στην Άγκυρα. Έφτασε στο βαθμό του Αντιπλοιάρχου του Πολεμικού Ναυτικού. Τον Αύγουστο του 1967 η χούντα τον έθεσε σε αποστρατεία, μαζί με άλλα 50 περίπου άτομα. Εν συνεχεία υπηρέτησε στην εμπορική ναυτιλία και τη δεκαετία του '70 ανέλαβε διευθύνων σύμβουλος της ανωνύμου ναυτιλιακής εταιρείας "Μινωικαί Γραμμαί" του Ηρακλείου Κρήτης.
Μεταπολιτευτικά διετέλεσε Νομάρχης Θεσπρωτίας και Νομάρχης Σάμου.
ΑΣ Τσιταντέλα

Ιστορία

Ιδρύθηκε το 1973, μετά τη συγχώνευση των U.S. Cittadellense και AS Olympia. Ο σύλλογος πέρασε, τα περισσότερα, τα πρώτα του χρόνια στις ερασιτεχνικές κατηγορίες, πριν αναρριχηθεί στη Serie C2 και στη Serie C1. Κέρδισε την πρώτη της άνοδο στη Σέριε Β το 1999, αφού κατάφερε να νικήσει τη Μπρεστσέλο στους τελικούς των πλέι οφ και αγωνίστηκε συνολικά δύο σεζόν στη Σέριε Β, πριν υποβιβαστεί την σεζόν 2011-02. Κατά την πρώτη της παραμονή στη Σέριε Β, η ομάδα έπαιξε στο Στάδιο Εουγκάνεο στην Πάντοβα και, σε μια προσπάθεια να επεκτείνει τη βάση των φιλάθλων της, μετονομάστηκε σε A.S. Cittadella Padova, όπου η Πάντοβα είναι η πρωτεύουσα της επαρχίας όπου ανήκει διοικητικά η πόλη της Τσιταντέλα. 
Επέστρεψε στη Σέριε Β το 2008, αφού νίκησε την Κρεμονέζε στα πλέι οφ της Serie C1/A 2007-08, υπό τις οδηγίες του προπονητή Κλαούντιο Φοσκαρίνι. Στη Σέριε Β 2008-09, ο σύλλογος διεξήγαγε εργασίες αύξησης της χωρητικότητας του Σταδίου Τομπολάτο στις 7.500, προκειμένου να επιτραπεί στο σύλλογο να αγωνιστεί στην πόλη του (με εξαίρεση από την Ιταλική Ομοσπονδία Ποδοσφαίρου, καθώς απαιτούνται γήπεδα, τουλάχιστον, 10.000 θέσεων στη Σέριε Β). Έτσι, η Τσιταντέλα έπαιξε τα πρώτα παιχνίδια της σεζόν στο Στάδιο Ομομπόνο Τένι του Τρεβίζο, περίπου 40 χλμ μακριά.  Μετά από κάποιες καθυστερήσεις, το πρώτο παιχνίδι της στη Σέριε Β, που έπαιξε στο Στάδιο Τομπολάτο, διεξήχθει στις 29 Οκτωβρίου 2008, με αντίπαλο την Ανκόνα. Ο σύλλογος απέφυγε τον υποβιβασμό στις τελευταίες αγωνιστικές της σεζόν, εξασφαλίζοντας έτσι ένα ακόμα έτος ποδοσφαίρου στη Σέριε Β για τους ντόπιους φιλάθλους. 
Την επόμενη σεζόν, η Τσιταντέλα διέσυρε τη Λέτσε με 5-1 και τη Μάντοβα με 6-0 για να τερματίσει στην 6η θέση και να χάσει μόνο από τη Μπρέσια στα πλέι οφ, λόγω της καλύτερης κατάταξης της Μπρέσια στο πρωτάθλημα, παρά την νίκη της με 1-0 στο δεύτερο αγώνα. 
Ο σύλλογος ανέδειξε δύο επιθετικούς που αργότερα μετακινήθηκαν σε συλλόγους της Σέριε Α, τους Ρικάρντο Μετζιορίνι (πώληση του 50% των δικαιωμάτων του για 2,5 εκατ. €) και Ματέο Αρντεμάγκνι (πωλήθηκε για 3,75 εκατ. €). Επιπλέον, ο κορυφαίος σκόρερ της Σέριε Β 2010-11, Φεντερίκο Πιοβακάρι, πωλήθηκε το 2011 στη Σαμπντόρια για 3,5 εκ. €, η οποία υποβιβάστηκε την ίδια σεζόν από τη Σέριε Α.
2566 Κιργισία

Φυσικά χαρακτηριστικά

Ο φασματικός τύπος της Κιργισίας είναι V. Τα υπόλοιπα φυσικά χαρακτηριστικά της είναι άγνωστα.
Ειρηναίος Ρεφερενδάριος

Ο Ειρηναίος Ρεφερενδάριος υπήρξε ποιητής σύγχρονος του Ιουστινιανού. Στην Παλατινή Ανθολογία σώζονται τρία ερωτικά επιγράμματά του από τον Κύκλο του Αγαθία (V 249, 251, 253).
974 Λιόμπα

Φυσικά χαρακτηριστικά

Η μέση διάμετρος της Λιόμπα εκτιμάται σε 18,38 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,396. Η Λιόμπα περιστρέφεται γύρω από τον εαυτό της μία φορά κάθε 38 ώρες και 42 λεπτά, μία εξαιρετικά αργή περιστροφή για αστεροειδή.
Ιρανικές προεδρικές εκλογές 2009

Προεδρικές εκλογές διεξήχθησαν στο Ιράν στις 12 Ιουνίου του 2009. Με καταμετρημένα τα δύο τρίτα των ψηφοδελτίων, το πρακτορείο Ειδήσεων της Ισλαμικής Δημοκρατίας, ανακοίνωσε ότι ο πρόεδρος Αχμαντινετζάντ ήταν ο νικητής των εκλογών, με 66% των ψήφων. Ο αντίπαλός του, Μιρ-Χοσεΐν Μουσαβί πήρε το 33% των ψήφων.  Εκ μέρους της διεθνούς κοινότητας, η ΕΕ εξέφρασε τις ανησυχίες της για τις καταγγελίες περί νοθείας στις εκλογές.
Η αντιπολίτευση κατήγγειλε νοθεία και οι υποστηρικτές της προχώρησαν σε (αρχικά ειρηνικές) διαδηλώσεις στην Τεχεράνη και σε άλλες μεγάλες πόλεις, μετά την ανακοίνωση των πρώτων αποτελεσμάτων, στις 13 Ιουνίου. Παράλληλα, υποστηρικτές του νικητή των εκλογών έκαναν τις δικές τους πορείες στην Τεχεράνη, πανηγυρίζοντας τη νίκη του Αχμαντινετζάντ. Μετά την ήττα του και σύμφωνα με ανεπίσημες πηγές, ο Μουσαβί συνελήφθη καθ' οδόν για την οικία του ανώτατου ηγέτη του Ιράν, Αγιατολάχ Αλί Χαμενεΐ. Ο ανεξάρτητος δημοσιογράφος Μάικλ Τότεν αμφισβήτησε την πραγματικότητα της ιστορίας. Άλλες ανώνυμες πηγές ανέφεραν ότι η αστυνομία εισέβαλε στο αρχηγείο του Ισλαμικού Μετώπου Συμμετοχής του Ιράν και συνέλαβε αρκετά άτομα.
Ευρωμπάσκετ 2009

Το Ευρωμπάσκετ του 2009 ήταν η 36η διοργάνωση που διοργάνωσε η FIBA Europe. Διεξήχθη στην Πολωνία για δεύτερη φορά, καθώς προηγήθηκε η διοργάνωση του 1963. Πρωταθλήτρια Ευρώπης αναδείχθηκε για πρώτη φορά στην ιστορία της η Ισπανία.
Οξαδιβοριράνιο

«Μητρικό» και «θυγατρικά» οξαδιβοριράνια

Το οξαδιβοριράνιο είναι η «μητρική ένωση» για μια σειρά «θυγατρικών» του παραγώγων (ανόργανων και οργανικών), που μαζί με τη «μητρική ένωση», ονομάζονται συλλήβδην «οξαδιβοριράνια».
Ιωάννης της Αραγονίας (πατριάρχης)

Βιογραφία

Ήταν ο τρίτος γιος τού Ιακώβου Β΄ δούκα της Αραγωνίας και της Λευκής των Καπετιδών-Ανζού, κόρης τού Καρόλου Β΄ της Νάπολης.
Το 1319 έγινε αρχιεπίσκοπος τού Τολέδο και το 1327 αρχιεπίσκοπος της Ταρραγόνα. Το 1328 έπαυσε από τη θέση του στο Τολέδο και έγινε Λατίνος πατριάρχης της Αλεξανδρείας. Κράτησε τις δύο αυτές θέσεις, ώσπου απεβίωσε σε ηλικία 30 ετών.
Στη θέση τού πατριάρχη είχε διαδεχθεί τον Οντόνε Σάλα· τον Ιωάννη διαδέχθηκε ο Γκυγιώμ ντε Σανάκ.
Αντιφίλιπποι Καβάλας

Ιστορικά στοιχεία

Στο λόφο «Δερβένι» ή «Σταυρός», αμέσως ΒΑ του χωριού έχει εντοπιστεί οικισμός κλασικής - ελληνιστικής περιόδου και λείψανα φρουρίου. Στο χαμηλό λοφίσκο Σίνα, 1,5 χλμ ΒΑ του χωριού, έχουν εντοπιστεί μεταλλουργικές σκωρίες και λείψανα τοίχων, επιφανειακή κεραμική στο λόφο και στα χωράφια δυτικά κεραμική ρωμαϊκής-υστερορρωμαϊκής περιόδου. Επιφανειακή κεραμική ρωμαϊκής περιόδου έχει βρεθεί και δυτικά του χωριού.
Στις αρχές του 20ού αιώνα, το Δρανίτσι είχε κυρίως τουρκικό πληθυσμό, ο οποίος έφτανε τους 400 κατοίκους, ενώ μετά την ανταλλαγή πληθυσμών, στους Αντιφιλίππους εγκαταστάθηκαν 126 οικογένειες προσφύγων, με το χωριό να αποκτά αμιγή προσφυγικό πληθυσμό. Με το πρόγραμμα Καποδίστριας εντάχθηκε στον δήμο Ελευθερουπόλεως και παλαιότερα υπαγόταν στην κοινότητα Αντιφιλίππων.
Πουράνες

Χρονικό πλαίσιο συγγραφής

Αναπτύχθηκαν στη διάρκεια της πάλης του ινδουϊσμού με τον βουδισμό Η συγγραφή τους τοποθετείται ανάμεσα στον 3ο και 12ο αιώνα μ.Χ. ή μεταξύ 4ου και 14ου μ.Χ. αιώνα, όμως απηχούν παλιότερες αντιλήψεις. Οι δεκαοκτώ κύριες Πουράνες αποδίδονται στον Βιάσα τον μυθικό συντάκτη της Μαχαμπαράτας και εκδότη των Βεδών. Η πουρανική φιλολογία εκτείνεται σε 1.600.000 στίχους. Η κάθε Πουράνα ονοματίζεται από το όνομα ενός θεού, πχ. Βισνού-Πουράνα κλπ.

Περιεχόμενο

Η δομή μιας απλής Πουράνας έχει πέντε μέρη: α) δημιουργία β) καταστροφή του κόσμου γ) γενεαλογίες των βασιλέων και των ηγετών δ) η βασιλεία του Μανού, ο οποίος περιοδικά έρχεται να κυβερνήσει στον κόσμο ε) ιστορία των φυλών Η δομή μιας μεγάλης Πουράνας είναι δεκαμερής: α) δημιουργία του σύμπαντος β) ιδιαίτερες δημιουργίες γ) ύπαρξη ατομικών όντων δ) συντήρηση κόσμου-περιγραφές ενσαρκώσεων Βισνού ε) βασιλεία Μανού στ) γενεαλογίες ζ) ιστορία των φυλών η) καταστροφή του κόσμου θ) αιτία και αρχή ενός νέου κόσμου ι) τελική λύτρωση Όμως ελάχιστες Πουράνες συμμορφώνονται στο πρότυπο αυτό, μόλις μία στις σαράντα. Η πλειονότητά τους έχει θρησκευτικό περιεχόμενο και αναφέρεται σε θρησκευτικά καθήκοντα  Όμως αναφορές γίνονται και σε άλλα θέματα, όπως η ιατρική, η κτηνιατρική, η αρχιτεκτονική, η αστρολογία ακόμα και η γραμματική, καθιστώντας τες «μια μεγάλη εγκυκλοπαίδεια»  η οποία απευθυνόταν όχι αποκλειστικά στη βραχμανική τάξη, αλλά σε κάθε κοινωνικό στρώμα. Χαρακτηριστικές είναι και οι γεωγραφικές πληροφορίες τους: ο κόσμος παρουσιάζεται με τη μορφή επτά ομόκεντρων ηπείρων που χωρίζονται από κυκλικές θάλασσες ποικίλων συστατικών και ουσιών: βούτυρο, γάλα κλπ. Αναφέρονται μεταξύ άλλων λαών της περιοχής και οι Έλληνες, πράγμα που σημαίνει πως το κείμενο των κειμένων αυτών εμπλουτιζόταν περιοδικά.
Αργύρης Μπακιρτζής

Βιογραφία

Γεννήθηκε στις 18 Ιανουαρίου του 1947 στη Θεσσαλονίκη. Είναι αρχιτέκτονας στην Αρχαιολογική Υπηρεσία της Καβάλας με ιδιαίτερο έργο στις βυζαντινές αρχαιότητες της Βορείου Ελλάδας. Πιο συγκεκριμένα έχει ασχοληθεί με την αναστήλωση και τη διατήρηση των εξής μνημείων: Καμάρες της Καβάλας, τον τεκκέ του Σέλινου, το Μεγάλο Τέμενος Διδυμοτείχου, την Κοσμοσώτειρα Φερρών, το Οκτάγωνο Φιλίππων, τα τζαμιά των Σερρών, τον πύργο της Απολλωνίας, τον πύργο του Καντακουζηνού στο Πύθιο, τα σπίτια της Παναγίας Καβάλας, την παλιά πόλη της Ξάνθης, κ.ά. Μένει χρόνια στην Καβάλα. Βέβαια, όλοι τον ξέρουν σαν τραγουδιστή των Χειμερινών Κολυμβητών, του μακροβιότερου ελληνικού σχήματος. Είναι αυτοδίδακτος μουσικός και γράφει στίχους και μουσική.
Είναι αγαπημένος ηθοποιός του Σταύρου Τσιώλη και έχει πρωταγωνιστήσει σε πολλές ταινίες του, όπως το «Έρωτας στη χουρμαδιά» (1990), «Παρακαλώ γυναίκες μην κλαίτε» (1992), «Ο Χαμένος Θησαυρός του Χουρσίτ Πασά» (1996), «Ας περιμένουν οι γυναίκες» (1998) και «Φτάσαμεεε!...» (2004).
Μαύρο θηρίο

Το Μαύρο θηρίο (αγγλικά: Black Shuck) είναι ένα μαύρο σκυλί φάντασμα που λέγεται ότι περιπλανιέται στην ακτή και την ύπαιθρο της Ανατολικής Αγγλίας. Οι αναφορές του ζώου αποτελούν τμήμα της λαογραφίας του Νόρφολκ, του Σάφολκ, του Κέιμπριτζσαϊρ φενς και του Έσσεξ.
Το όνομα Shuck μπορεί να προέρχεται από την παλιά αγγλική λέξη scucca που σημαίνει "δαίμονας", ή πιθανόν από τη λέξη της τοπικής διαλέκτου shucky που σημαίνει "μαλλιαρός" ή "τριχωτός".
Βουργουνδιανό σανσόν

Το σανσόν είναι ένα είδος αναγεννησιακής μουσικής. Το εκκλησιαστικό πολυφωνικό μοτέτο υπήρξε βάση για την σύνθεση κοσμικών πολυφωνικών τραγουδιών, των ονομαζόμενων σανσόν, που αναδείκνυαν μια τρυφερή μελαγχολία και στέκονται ανάμεσα σε μια περασμένη εποχή και τον σύγχρονο κόσμο. Το σανσόν αναπτύχθηκε κυρίως στην Βουργουνδία του 15ου αιώνα, μια περιοχή που κάλυπτε περιοχές της σημερινής βόρειας Γαλλίας, Φλάνδρας και Κάτω Χωρών και υπήρξε κέντρο πολιτικής σταθερότητας. Εκεί υπήρξε έντονη πολιτιστική δραστηριότητα που ανάπτυξε παλιότερες μορφές μουσικής σύνθεσης σε νεότερες γραμμές.
Η Ars Nova στη Γαλλία δεν ήρθε σε τόσο μεγάλη ρήξη με τη μουσική του παρελθόντος. Τα σανσόν αναπτύχθηκαν από συνθέτες κατά κύριο λόγο λειτουργικής μουσικής που αποκαλούνται σήμερα η Γαλλο-φλαμανδική σχολή, με κυριότερους τους Γκιγιώμ Ντυφαί, Ζιλ Μπενσουά, Γιοχάνες Όκεγχεμ, Ορλάντο ντι Λάσσο και Ζοσκέν ντε Πρε και ήταν το αντιπροσωπευτικό είδος μουσικής που επικράτησε στις ηγεμονικές αυλές της Βουργουνδίας και της Γαλλίας. Τα παλιότερα σανσόν ήταν μονοφωνικά και είχαν αποκτήσει μεγάλη δημοφιλία με τους τρουβέρους του 13ου αιώνα και οι μουσικοποιητικές μορφές τους αναπτύχθηκαν στις μορφές των ποιητικών formes fixes - του ροντώ, της μπαλάντας και του βιρελαί. Αυτές χρησιμοποιήθηκαν για τα νεότερα μονοφωνικά και πολυφωνικά σανσόν με προτίμηση στο ροντώ.
Από το 14ο αιώνα το σανσόν είναι μια σύνθεση πολυφωνική συνήθως με τρεις φωνές (αργότερα με τέσσερις), στην οποία οι χαμηλότερες φωνές (τενόρος και άλτο) περιορίζονται στο να συνοδεύουν την υψηλότερη (discantus) στην ίδια κύρια μελωδία. Πολύ συχνά οι χαμηλότερες φωνές εκτελούνταν από μουσικά όργανα όπως το λαούτο. Τα σανσόν (μαζί με το μαδριγάλι) έκαναν χρήση του κοντούκτους, μια πολυφωνική φόρμα σύνθεσης του εκκλησιαστικού ρεπερτορίου. Στο κοντούκτους ο τενόρος δεν τραγουδά υποχρεωτικά λειτουργικό κείμενο, επιτρέποντας την ελεύθερη ανάπτυξη της μελωδίας και της φαντασίας.
Από τον 15ο αιώνα συνθέτες όπως ο Όκεγχεμ πέρασαν από το να χρησιμοποιούν τις formes fixes και έκλειναν προς την αντιστικτική μίμηση (όλες οι φωνές μοιράζονται το ίδιο θέμα και κινούνται σε παρόμοιες ταχύτητες) η οποία έδινε στο έργο διαρκή συνοχή. Ο άλλος μεγάλος συνθέτης, ο Ζοσκέν ντε Πρε, έδωσε σημασία στο λόγο και απομακρύνθηκε από τον σχολαστικισμό. Στα σανσόν του προτίμησε τον κανόνα, φτάνοντας σε μια εξάφωνη διασκευή έργου του να παίζει με ένα τετράφωνο κανόνα ο οποίος συμπληρώθηκε με άλλους δυο κανόνες. Ο Ζοσκέν σε αντίθεση με τον Όκεγχεμ δεν διαχώριζε την θρησκευτική από την κοσμική μουσική, εισάγοντας περισσότερα κοσμικά εκφραστικά χαρακτηριστικά στην εκκλησιαστική μουσική και προωθώντας περισσότερο την πολυφωνία στην κοσμική σύνθεση.
Οικουμενική Διακήρυξη για τα Ανθρώπινα Δικαιώματα

Η Οικουμενική Διακήρυξη για τα Ανθρώπινα Δικαιώματα είναι μια διακήρυξη που υιοθετήθηκε από την απόφαση 217 A (III) της Γενικής Συνέλευσης του Οργανισμού Ηνωμένων Εθνών στις 10 Δεκεμβρίου 1948 (A/RES/217, 10 Δεκεμβρίου 1948), περιγράφοντας την άποψή τους για τα βασικά ανθρώπινα δικαιώματα. Το προσχέδιο γράφτηκε από τον Τζων Πήτερς Χάμφρεϋ από τον Καναδά, με τη βοήθεια της Ελέανορ Ρούσβελτ από τις ΗΠΑ, του Ρενέ Κασίν από τη Γαλλία, του Π. Σ. Τσάνγκ από την Κίνα και άλλων.
Παρ' όλο που δεν είναι νομικά δεσμευτικό έγγραφο, έγινε η βάση για δύο νομικές συνθήκες, το Διεθνές Σύμφωνο για τα Ατομικά και Πολιτικά Δικαιώματα και το Διεθνές Σύμφωνο για τα Οικονομικά, Κοινωνικά και Πολιτιστικά Δικαιώματα. Συνεχίζει να αναφέρεται από ακαδημαϊκούς, νομικούς και συνταγματικά δικαστήρια. Υπάρχει ασυμφωνία μεταξύ διεθνών δικηγόρων για το ποια σημεία της αντιπροσωπεύουν διεθνές εθιμικό δίκαιο. Οι απόψεις κυμαίνονται μεταξύ μερικών άρθρων και ολόκληρης της διακήρυξης.
Μπελτέιν

Ρίζες του Μπελτέιν

Στην ιρλανδική μυθολογία, για τους Τουάθα ντε Ντανάν και τους Μιλέσιους η αρχή του χρόνου ήταν η γιορτή του Bealtaine: μεγάλες υπαίθριες φωτιές ανήγγειλαν τον ερχομό του καλοκαιριού και την ελπίδα για καλές σοδειές, ευημερία και ευτυχία. Πηγές του 10ου αιώνα αναφέρουν ότι οι δρυΐδες άναβαν μικρές φωτιές στις κορυφές των λόφων και οδηγούσαν τα κοπάδια των ζώων του χωριού προς τα εκεί, προκειμένου να εξαγνιστούν από τη φωτιά, ενώ και άνθρωποι πηδούσαν πάνω από τις φωτιές. Το έθιμο αυτό υπάρχει σε πολλές περιοχές του κόσμου ακόμα και μετά την έλευση του Χριστιανισμού. Η μέρα γιορτάζεται ακόμα σε μερικές περιοχές, όπως στο Εδιμβούργο της Σκωτίας, για παράδειγμα.
Το Μπελτέιν είναι κυρίως Γαελική γιορτή, καθώς άλλοι κελτικοί λαοί, όπως οι Ουαλοί, οι κάτοικοι της Βρετάνης και της Κορνουάλης, δεν τη γιορτάζουν, αν κι έχουν παρόμοιες γιορτές.

Νεοπαγανισμός

Οι Νεοπαγανιστές χρησιμοποιούν την ονομασία Μπελτέιν για ένα από τα «Σάββατα», τις οκτώ ηλιακές γιορτές, στο Νεοπαγανιστικό τροχό του χρόνου. Αν και δανείζεται στοιχεία από το παραδοσιακό Μπελτέιν, όπως οι φωτιές, όσον αφορά τη σημασία και τις τελετές της έχει περισσότερο σχέση με τη γερμανικής προέλευσης γιορτή της Πρωτομαγιάς, καθώς αποτελεί γιορτή γονιμότητας κι ένα από τα έθιμα είναι το πρωτομαγιάτικο γαϊτανάκι. Οι Νεοπαγανιστές γιορτάζουν το Μπελτέιν την 1η Μαΐου στο Βόρειο Ημισφαίριο και την 1η Νοεμβρίου στο Νότιο.
Freebird Airlines

Ιστορία

Η εταιρεία ιδρύθηκε τον Ιούνιο του 2000 και ξεκίνησε το πτητικό έργο το 2001, χρησιμοποιώντας 3 αεροσκάφη τύπου McDonnell Douglas MD-83. Τον Νοέμβριο του 2003 η αεροπορική εταιρεία παρέλαβε το πρώτο αεροσκάφος της Airbus Α320-200. O σημερινός στόλος αποτελείται εξ ολοκλήρου από αυτό του είδους αεροσκάφος. Το 2004 ξεκίνησε τις εσωτερικές πτήσεις. Η Free Bird Airlines ανήκει εξ' ολοκλήρου στην Gozen Air Services.Όλα τα αεροσκάφη McDonnell Douglas MD-83 έχουν αποσυρθεί από την εταιρεία
Καλτατζιρόνε

Ιστορία

Το όνομα της πόλης προέρχεται από το Αραβικό "Καλτ-ατ-ζιρόνε" που σημαίνει "Κάστρο των αγγείων", η αγγειοπλαστική ήταν εξαιρετικά αναπτυγμένη στο Καλτατζιρόνε από την αρχαιότητα. Υπάρχουν αμέτρητα αρχαιολογικά ευρήματα από τους προϊστορικούς χρόνους και μια Νεκρόπολη που χρονολογείται την 2η χιλιετία π.Χ., πριν την υποταγή της στην Ρωμαϊκή Δημοκρατία κατοικήθηκε από τους Σικελούς.
Οι Άραβες έκτισαν ένα κάστρο (1030), δέχτηκαν στην συνέχεια επίθεση Λιγυρίων υπό τον Βυζαντινό στρατηγό Γεώργιο Μανιάκη, η επίθεση αυτή άφησε πολλά ίχνη της Λιγυρικής γλώσσας στην τοπική διάλεκτο. Οι Νορμανδοί και ο Οίκος των Χοενστάουφεν μετέτρεψαν την Καλτατζιρόνε σε μεγάλο κέντρο κεραμικής. 
Η πόλη καταστράφηκε ολοσχερώς από σεισμό (1693), νέα μεγάλα ιδιωτικά και δημόσια κτίρια οικοδομήθηκαν σε ρυθμό αντισεισμικού Μπαρόκ. Η πόλη ανακηρύχτηκε από την UNESCO Μνημείο Παγκόσμιας Κληρονομιάς.
Τον 20ο αιώνα έγινε η έδρα του Χριστιανοδημοκρατικού Κόμματος χάρη στην παρουσία του πολιτικού Λουίτζι Στούρτζο (1871 - 1959), έγινε η γενέτειρα μεγάλων πολιτικών ανδρών όπως του Ιταλού πρωθυπουργού Μάριο Σκέλμπα και του Σικελού προέδρου Σίλβιο Μιλάτσο. Η Καλτατζιρόνε είναι σήμερα μία από τις 25 διασημότερες πόλεις στην Σικελία και μία από τις 250 διασημότερες πόλεις αντίστοιχα στην Ιταλία.